Ryllikslekta

Achillea alpina
 gullryllik (A. chrysocoma)
 sølvryllik (A. clavennae)
 praktryllik (A. filipendulina)
 Achillea impatiens
 Achillea maritima
 ryllik (A. millefolium)
 engryllik (A. nobilis)
 nyseryllik (A. ptarmica)
 Achillea salicifolia
 filtryllik (A. tomentosa)

Ryllikslekta (Achillea) er ei slekt i kurvplantefamilien.

Artene er flerårige, duftende urter med opprett stengel. Bladene sitter spredt og er som regel enkelt- til tredobbelt fjærflikete, mer sjeldent hele. Kurvene er små og sitter oftest i tette halvskjermer. Randkronene er korte, hunnlige, ofte tretannede og hvite, rosa, røde eller gule. Skivekronene er tvekjønnede og gule eller rosa. Kurvdekkbladene sitter i to eller tre rader. Kurvbunnen er nesten flat med halvt gjennomsiktige agner rundt enkeltblomstene. Frukten er flattrykt med to ribber.

Ryllikslekta omfatter omtrent 115 arter. De monotypiske slektene Leucocyclus og Otanthus er nå inkludert i Achillea. Utbredelsen omfatter Europa, Nord-Afrika, Asia og Nord-Amerika. Artsmangfoldet er størst i Europa og tempererte deler av Asia.

Den eneste helt naturlige arten i Norge er ryllik (A. millefolium). Nyseryllik (A. ptarmica) er innført for lenge siden og helt naturalisert. Engryllik (A. nobilis) er et ugras som sprer seg ved indre deler av Oslofjorden, og den har status høy risiko i fremmedartslista. Praktryllik (A. filipendulina) og filtryllik (A. tomentosa) er hageplanter som av og til forvilles. To hageplanter som dyrkes i Norge, men som ikke er funnet forvillet, er gullryllik (A. chrysocoma) og sølvryllik (A. clavennae).

Det vitenskapelige navnet Achillea viser til sagnhelten Akilles som brukte ryllik til å behandle sårede soldater under trojanerkrigen. De blodstillende og sårhelende egenskapene til ryllik har vært kjent i flere tusen år.

Referanser

Eksterne lenker 
 

Kurvplantefamilien
Planter formelt beskrevet i 1753
Planter formelt beskrevet av Carl von Linné